## 14. september 2025

## POVÝŠENIE SVÄTÉHO KRÍŽA
sviatok

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Kríž vzácny, symbol tajomný,

žiari nad svetom, národmi;

nevinný Kristus na ňom pnel,

celého ľudstva Spasiteľ.

Je vznešenejší tento strom

než cédre, čo má Libanon,

nerodí škodné ovocie,

jeho plod život prinesie!

Kráľ a Pán dobrý, Kriste náš,

ochraňuj stále, v každý čas

nás, svoj ľud, pred zla vábením

tohto kríža znamením.

Aby sme spevom radostným

a srdcom vrúcnym, oddaným

len tebe stále vzdávali

povinný vďak a pochvaly.

Ježišu, tebe, Otcovi

i Duchu Tešiteľovi

nech je vždy sláva za tvoj kríž,

ktorý nás dvíha k tebe blíž. Amen.

PSALMÓDIA

Ant. 1 Vzal na seba svätý kríž, ten, čo peklo rozvrátil; on sa mocou prepásal, na tretí deň z mŕtvych vstal.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Ant. Vzal na seba svätý kríž, ten, čo peklo rozvrátil; on sa mocou prepásal, na tretí deň z mŕtvych vstal.

Ant. 2 Skvie sa požehnaný kríž, na ktorom viselo Pánovo telo a jeho krv obmyla naše rany.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Skvie sa požehnaný kríž, na ktorom viselo Pánovo telo a jeho krv obmyla naše rany.

Ant. 3 Žiari vznešený kríž, cez ktorý sa vrátila svetu spása; kríž víťazí, kríž kraľuje, kríž zaháňa neprávosť. Aleluja.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Ant. Žiari vznešený kríž, cez ktorý sa vrátila svetu spása; kríž víťazí, kríž kraľuje, kríž zaháňa neprávosť. Aleluja.

KRÁTKE ČÍTANIE

Hebr 2, 9-10

Vidíme, že Ježiš bol ovenčený slávou a cťou, lebo pretrpel smrť, aby z Božej milosti okúsil smrť za všetkých. Veď sa patrilo, aby ten, pre ktorého je všetko a skrze ktorého je všetko, ktorý priviedol mnoho synov do slávy, zdokonalil pôvodcu ich spásy utrpením.

KRÁTKE RESPONZÓRIUM

Klaniame sa ti, Kriste, * A dobrorečíme ti. Klaniame sa.

Lebo si svojím krížom vykúpil svet. * A dobrorečíme ti. Sláva Otcu. Klaniame sa.

EVANJELIOVÝ CHVÁLOSPEV

Ant. na Benediktus: Pane, vzdávame úctu tvojmu krížu, velebíme a oslavujeme tvoje zmŕtvychvstanie, lebo drevo kríža prinieslo radosť celému svetu.

PROSBY

S dôverou prosme nášho Vykupiteľa, ktorý nás vykúpil svojím krížom:

Spas nás svojím krížom, Pane.

Boží Syn, ty si znakom medeného hada uzdravoval izraelský ľud;

ochraňuj nás dnes od každého hriechu.

Syn človeka, ty si bol vyzdvihnutý na kríži ako Mojžišov had na púšti;

povýš nás do radostí svojho kráľovstva.

Jednorodený Syn Otca, ty si prišiel na svet, aby nezahynul nik, kto v teba uverí;

udeľ večný život všetkým, čo ťa s dôverou hľadajú.

Milovaný Syn Otca, ty si neprišiel na svet, aby si svet odsúdil, ale aby sa skrze teba svet spasil;

daruj našim príbuzným vieru, aby nezahynuli.

Večný Syn Otca, ty si prišiel oheň vrhnúť na zem a chcel si, aby vzplanul;

daj, nech žijeme podľa pravdy, aby sme mohli žiariť tvojím svetlom.

Otče náš.

MODLITBA

Bože, ty si poslal na svet svojho jednorodeného Syna, aby smrťou na kríži spasil všetkých ľudí; daj, prosíme, aby sme na zemi stále lepšie poznávali tajomstvo jeho vykupiteľskej smrti a dosiahli účasť na jeho sláve v nebi. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky