## 31. máj 2025

## Siedma Veľkonočná Nedeľa
3. týždeň žaltára

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Príď, Duchu Svätý, tvorivý,

príď svojich verných navštíviť;

naplň nám srdcia milosťou,

ktoré si stvoril múdrosťou.

Tešiteľom si nazvaný,

dar Boží z neba nám daný,

zdroj živý, láska, oheň v nej

i pomazanie duchovné.

Ty, darca darov sedmorých,

prst Boží v dielach stvorených;

ty, prisľúbenie Otcovo,

dávaš reč, slovo Pánovo.

Osvieť nás, ducha posilňuj,

do sŕdc vlej lásku ohnivú;

keď telo klesá v slabosti,

vzpriamuj ho silou milosti.

Pred nepriateľom ochráň nás,

svoj pokoj daj nám v každý čas;

nech vždy pod tvojím vedením

vyhneme vplyvom škodlivým.

Nauč nás Otca poznávať

a jeho Syna milovať

a v teba, Ducha obidvoch,

daj veriť vždy, vo všetkých dňoch. Amen.

PSALMÓDIA

Ant. 1 Boh je vyvýšený nad všetky nebesia a z prachu dvíha chudobného. Aleluja.

Žalm 113
Chválospev na meno Pánovo
Mocnárov zosadil z trónov a povýšil ponížených. (Lk 1, 52)

Chváľte, služobníci Pánovi, *

chváľte meno Pánovo.

Nech je velebené meno Pánovo *

odteraz až naveky.

Od východu slnka až po západ *

nech je oslávené meno Pánovo.

Vyvýšený je Pán nad všetky národy *

a jeho sláva nad nebesia.

Kto je ako Pán, náš Boh, čo tróni na výsostiach, *

a predsa dbá o všetko nepatrné na nebi i na zemi?

Z prachu dvíha chudobného *

a zo smetiska povyšuje bedára

a dáva mu sedieť vedľa kniežat, *

vedľa kniežat svojho ľudu.

Neplodnej dáva bývať v dome *

ako šťastnej matke detí.

Ant. Boh je vyvýšený nad všetky nebesia a z prachu dvíha chudobného. Aleluja.

Ant. 2 Pane, ty si mi putá rozviazal: obetu chvály ti prinesiem. Aleluja.

Žalm 116, 10-19
Vzdávanie vďaky v chráme
Skrze Krista ustavične prinášajme Bohu obetu chvály. (Porov. Hebr 13, 15)

Dôveroval som, aj keď som povedal: *

„Som veľmi pokorený.“

V rozrušení som vyriekol: *

„Všetci ľudia klamú.“

Čím sa odvďačím Pánovi *

za všetko, čo mi dal?

Vezmem kalich spásy *

a budem vzývať meno Pánovo.

Pánovi splním svoje sľuby *

pred všetkým jeho ľudom.

V Pánových očiach má veľkú cenu *

smrť jeho svätých.

Pane, som tvoj sluha, *

som tvoj sluha a syn tvojej služobnice.

Ty si mi putá rozviazal: †

obetu chvály ti prinesiem *

a budem vzývať meno Pánovo.

Splním svoje sľuby Pánovi *

pred všetkým jeho ľudom

v nádvoriach domu Pánovho, *

uprostred teba, Jeruzalem.

Ant. Pane, ty si mi putá rozviazal: obetu chvály ti prinesiem. Aleluja.

Ant. 3 Boží Syn z toho, čo vytrpel, naučil sa poslušnosti a stal sa pôvodcom večnej spásy pre všetkých, ktorí ho poslúchajú. Aleluja.

Chválospev
O Kristovi, Božom služobníkovi

Flp 2, 6-11

Ježiš Kristus, hoci má božskú prirodzenosť, *

nepridŕžal sa svojej rovnosti s Bohom,

ale zriekol sa seba samého, †

vzal si prirodzenosť sluhu, stal sa podobný ľuďom *

a podľa vonkajšieho zjavu bol pokladaný za človeka.

Uponížil sa, †

stal sa poslušným až na smrť, *

až na smrť na kríži.

Preto ho Boh nad všetko povýšil †

a dal mu meno, *

ktoré je nad každé iné meno,

aby sa na meno Ježiš zohlo každé koleno *

v nebi, na zemi i v podsvetí

a aby každý jazyk vyznával: *

„Ježiš Kristus je Pán!“ na slávu Boha Otca.

Ant. Boží Syn z toho, čo vytrpel, naučil sa poslušnosti a stal sa pôvodcom večnej spásy pre všetkých, ktorí ho poslúchajú. Aleluja.

KRÁTKE ČÍTANIE

1 Pt 2, 9-10

Vy ste vyvolený rod, kráľovské kňazstvo, svätý národ, ľud určený na vlastníctvo, aby ste zvestovali slávne skutky toho, ktorý vás z tmy povolal do svojho obdivuhodného svetla. Kedysi ste ani ľudom neboli, a teraz ste Boží ľud; vy, čo ste nedosiahli milosrdenstvo, teraz ste milosrdenstvo dosiahli.

KRÁTKE RESPONZÓRIUM

Duch Tešiteľ, * Aleluja, aleluja. Duch.

Naučí vás všetko. * Aleluja, aleluja. Sláva Otcu. Duch.

EVANJELIOVÝ CHVÁLOSPEV

Ant. na Magnifikat: Neprosím len za nich, ale aj za tých, čo skrze ich slovo uveria vo mňa, aby všetci boli jedno. Aleluja.

PROSBY

Dobrorečme Kristovi, na ktorého zostúpil Duch Svätý v telesnej podobe. Vzývajme ho a potvrdzujme svoju modlitbu zvolaním:

Amen.

Pane Ježišu, pošli Ducha, ktorého si prisľúbil,

aby sa tvoja Cirkev stále obnovovala a omladzovala.

Nech všetky národy oslavujú teba, svojho Kráľa a Boha,

a izraelský ľud nech sa stane tvojím vlastníctvom.

Ty si vyháňal zlých duchov;

odstráň z našej krajiny pohoršenia a všetky zvrátenosti.

Na Turíce si premohol niekdajšiu babylonskú zmätenosť;

prostredníctvom svojho Ducha priveď všetkých k jednote viery.

Daj, nech v nás prebýva Duch Svätý,

aby nás neprestajne posväcoval a naše smrteľné telá pripravil na slávne vzkriesenie.

Otče náš.

MODLITBA

Pane, veríme, že Spasiteľ ľudského pokolenia prebýva s tebou v sláve; láskavo vypočuj naše prosby a daj, aby sme pociťovali, že je s nami po všetky dni až do skončenia sveta, ako nám to prisľúbil. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky