## 21. december 2025

## Štvrtá Adventná Nedeľa
4. týždeň žaltára

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Hľa, Slovo spásy vychádza

z úst Otca ľudí zachrániť:

prečistá Panna Mária,

z teba sa má Boh narodiť.

Duch Svätý z neba prichádza

a teba, Panna, zatôni

a počneš Syna, ktorý je

Otcovi rovný, jedno s ním.

Si bránou chrámu svätého,

zamknutá navždy každému,

čo otvorí sa jedine

Pánovi sveta večnému.

On od večnosti zrodený,

predpovedaný prorokmi,

ktorého anjel zvestoval,

do lona Panny zostúpil.

Tešte sa, svätí anjeli,

jasajte, všetky národy:

Najvyšší ide v pokore

vyslobodiť nás z poroby.

Sláva ti, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Pozrite, aký slávny je ten, čo prichádza spasiť národy.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Ant. Pozrite, aký slávny je ten, čo prichádza spasiť národy.

Ant. 2 Čo je krivé, nech je rovinou, a čo hrboľaté, nížinou. Príď, Pane, nemeškaj. Aleluja.

Žalm 112
Blaženosť spravodlivého človeka
Žite ako deti svetla! Ovocie svetla je v každej dobrote, spravodlivosti a pravde. (Ef 5, 8. 9)

Blažený muž, ktorý sa bojí Pána *

a má veľkú záľubu v jeho príkazoch.

Jeho potomstvo bude mocné na zemi; *

pokolenie spravodlivých bude požehnané.

V jeho dome bude úspech a bohatstvo, *

jeho spravodlivosť ostane naveky.

Spravodlivým žiari svetlo v temnotách, *

milosrdný, milostivý a spravodlivý.

V obľube je človek, čo sa zľutúva a rád pomáha, †

čo svoj majetok čestne spravuje; *

nikdy nezakolíše.

Vo večnej pamäti bude spravodlivý, *

nebude sa báť zlej zvesti.

Jeho srdce je pevné, dôveruje v Pána, †

bezpečné je jeho srdce, nebojí sa, *

kým nepokorí svojich nepriateľov.

Rozdeľuje a dáva chudobným; †

jeho dobročinnosť potrvá naveky *

a jeho moc a sláva budú stále rásť.

Hriešnik to uvidí a zanevrie, †

zubami bude škrípať a hynúť závisťou. *

Želanie hriešnikov vyjde nazmar.

Ant. Čo je krivé, nech je rovinou, a čo hrboľaté, nížinou. Príď, Pane, nemeškaj. Aleluja.

Ant. 3 Zveľadí sa jeho vláda a pokoju nebude konca. Aleluja.

Ak sa nasledujúci chválospev spieva, spieva sa aj Aleluja v zátvorkách. Ak sa iba recituje, stačí povedať Aleluja na začiatku a na konci každej strofy.

Chválospev
O Baránkovej svadbe

Porov. Zjv 19, 1-2. 5-7

Aleluja.

Spása, sláva a moc nášmu Bohu, *

(R. Aleluja.)

lebo sú správne a spravodlivé jeho súdy.

R. Aleluja. (Aleluja.)

Aleluja.

Chváľte nášho Boha, všetci jeho služobníci, *

(R. Aleluja.)

aj vy, čo sa ho bojíte, malí i veľkí!

R. Aleluja. (Aleluja.)

Aleluja.

Lebo začal kraľovať Pán, náš všemohúci Boh. *

(R. Aleluja.)

Radujme sa a plesajme, vzdávajme mu slávu.

R. Aleluja. (Aleluja.)

Aleluja.

Lebo nadišla Baránkova svadba *

(R. Aleluja.)

a jeho nevesta sa pripravila.

R. Aleluja. (Aleluja.)

Ant. Zveľadí sa jeho vláda a pokoju nebude konca. Aleluja.

KRÁTKE ČÍTANIE

Flp 4, 4-5

Ustavične sa radujte v Pánovi! Opakujem: Radujte sa! Vaša miernosť nech je známa všetkým ľuďom. Pán je blízko.

KRÁTKE RESPONZÓRIUM

Ukáž nám, Pane, * Svoje milosrdenstvo. Ukáž.

A daj nám svoju spásu. * Svoje milosrdenstvo. Sláva Otcu. Ukáž.

EVANJELIOVÝ CHVÁLOSPEV

Ant. na Magnifikat: Ó, Hviezda, čo vychádza, jas večného Svetla a Slnko spravodlivosti; príď a osvieť tých, čo sedia v temnotách a v tieni smrti.

PROSBY

Milovaní bratia (a sestry), prosme Krista, Vykupiteľa, ktorý prišiel spasiť ľudí, a s dôverou volajme:

Príď, Pane Ježišu.

Pane, ty si tajomstvom svojho vtelenia zjavil svetu slávu svojej božskej prirodzenosti;

oživ nás svojím príchodom.

Pretože si vzal na seba našu slabosť,

preukáž nám svoje milosrdenstvo.

Keď si prišiel prvý raz, svojím uponížením si nás vykúpil z hriechu,

keď prídeš druhý raz, voveď nás do svojej slávy.

Ty žiješ stále a všetko riadiš;

vo svojej dobrote nám daj dosiahnuť večné dedičstvo.

Ty sedíš po pravici Otca;

obšťastni zosnulých svetlom svojej tváre.

Otče náš.

MODLITBA

Pane, z anjelovho zvestovania vieme, že tvoj Syn Ježiš Kristus sa stal človekom; prosíme ťa, vlej nám do duše svoju milosť, aby nás jeho umučenie a kríž priviedli k slávnemu vzkrieseniu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky