## 6. júl 2025

## 14. Nedeľa v Cezročnom období
2. týždeň žaltára

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Bože, ty prameň všetkého,

po dokončení stvorenia

vesmír si darmi naplnil:

krásu dal si mu do vena.

A keď Boh všetko ukončil,

odpočinul si vo chvíli,

aby sme aj my po práci

oddychom sily šetrili.

Bože, daj ľuďom kajúcnosť,

by hriechy oplakávali,

by žili čnostným životom

a tebe vďaky vzdávali.

Keď príde Sudca najvyšší

a zem sa pred ním zachveje,

zaplav nám srdcia pokojom,

radosťou svätej nádeje.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

PSALMÓDIA

Ant. 1 Pane, tvoje slovo je svetlo pre moje nohy. Aleluja.

Žalm 119, 105-112
XIV – נ (Nún)
Rozjímanie o Pánovom slove v zákone
Toto je moje prikázanie: Aby ste sa milovali navzájom. (Jn 15, 12)

Tvoje slovo je svetlo pre moje nohy *

a pochodeň na mojich chodníkoch.

Prisahal som a trvám na tom, *

že budem zachovávať tvoje spravodlivé výroky.

Pane, vždy a všade ma ponižujú, *

daj mi žiť, ako si prisľúbil.

Pane, láskavo prijmi obetu chvály mojich úst *

a pouč ma o svojich zámeroch.

Môj život je stále v nebezpečenstve, *

ale ja nezabúdam na tvoj zákon.

Hriešnici mi kladú nástrahy, *

ale ja neopúšťam tvoje príkazy.

Tvoja náuka je mojím večným dedičstvom, *

lebo je slasťou môjmu srdcu.

Srdce som si upriamil tak, aby plnilo tvoje príkazy *

navždy a naveky.

Ant. Pane, tvoje slovo je svetlo pre moje nohy. Aleluja.

Ant. 2 Pane, naplníš ma svojou radosťou. Aleluja.

Žalm 16
Pán je môj dedičný podiel
Boh vzkriesil Ježiša a zbavil ho múk smrti. (Sk 2, 24)

Ochráň ma, Bože, *

k tebe sa utiekam.

Hovorím Pánovi: „Ty si môj Pán. *

Pre mňa niet šťastia bez teba.“

Svätým a slávnym mužom v krajine *

patrí moja plná priazeň.

Rozmnožujú sa útrapy tých, *

čo sa ženú za cudzími bôžikmi.

Nebudem vylievať krv na ich obetu, *

ani ich mená nevezmem na pery.

Ty, Pane, si môj podiel na dedičstve a na kalichu, *

v tvojich rukách je môj osud.

Pripadol mi diel v kraji prekrásnom: *

a je to pre mňa znamenité dedičstvo.

Velebím Pána, čo ma múdrosťou obdaril; *

v noci ma k tomu moje srdce vyzýva.

Pána mám vždy pred očami; *

a pretože je po mojej pravici, nezakolíšem sa.

Preto sa raduje moje srdce †

a moja duša plesá *

aj moje telo odpočíva v nádeji.

Lebo nenecháš moju dušu v podsvetí *

a nedovolíš, aby tvoj svätý videl porušenie.

Ukážeš mi cestu života. †

U teba je plnosť radosti, *

po tvojej pravici večná slasť.

Ant. Pane, naplníš ma svojou radosťou. Aleluja.

Ant. 3 Nech sa na meno Ježiš zohne každé koleno v nebi i na zemi. Aleluja.

Chválospev
O Kristovi, Božom služobníkovi

Flp 2, 6-11

Ježiš Kristus, hoci má božskú prirodzenosť, *

nepridŕžal sa svojej rovnosti s Bohom,

ale zriekol sa seba samého, †

vzal si prirodzenosť sluhu, stal sa podobný ľuďom *

a podľa vonkajšieho zjavu bol pokladaný za človeka.

Uponížil sa, †

stal sa poslušným až na smrť, *

až na smrť na kríži.

Preto ho Boh nad všetko povýšil †

a dal mu meno, *

ktoré je nad každé iné meno,

aby sa na meno Ježiš zohlo každé koleno *

v nebi, na zemi i v podsvetí

a aby každý jazyk vyznával: *

„Ježiš Kristus je Pán!“ na slávu Boha Otca.

Ant. Nech sa na meno Ježiš zohne každé koleno v nebi i na zemi. Aleluja.

KRÁTKE ČÍTANIE

Kol 1, 2b-6a

Milosť vám a pokoj od Boha, nášho Otca. Vzdávame vďaky Bohu, Otcovi nášho Pána Ježiša Krista, vždy, keď sa za vás modlíme, lebo sme počuli o vašej viere v Krista Ježiša a o láske, akú máte k všetkým svätým, pre nádej, ktorú máte uloženú v nebi. Už ste o nej počuli v pravdivom slove evanjelia. Ono k vám prišlo a ako na celom svete prináša ovocie a rastie, tak aj u vás.

KRÁTKE RESPONZÓRIUM

Od východu slnka až po západ * Nech je oslávené meno Pánovo. Od východu.

Jeho sláva je nad nebesia. * Nech je oslávené meno Pánovo. Sláva Otcu. Od východu.

EVANJELIOVÝ CHVÁLOSPEV

Ant. na Magnifikat: Žatva je veľká, ale robotníkov málo. Preto proste Pána žatvy, aby poslal robotníkov na svoju žatvu.

PROSBY

Boh pomáha svojmu ľudu, ktorý si vyvolil za dedičstvo, a chráni ho, aby bol blažený. Ďakujme mu a s dôverou v jeho dobrotu volajme:

Bože, tebe dôverujeme.

Láskavý Otče, prosíme ťa za nášho pápeža M. a za nášho biskupa M.;

chráň ich a posväcuj svojou milosťou.

Nech sa chorí cítia účastníkmi na Kristových utrpeniach

a nech majú trvalú účasť aj na jeho úteche.

Zhliadni vo svojej dobrote na ľudí bez prístrešia,

aby našli miesto dôstojného bývania.

Daj a zachovaj nám úrodu,

aby všetci mali svoj každodenný chlieb.

(Alebo:
Bože, láskavo zhliadni na náš národ

a nevydaj nás našim nepriateľom za korisť.)

Otče, preukáž svoju veľkú lásku našim zomrelým

a daj im večný príbytok v nebi.

Otče náš.

MODLITBA

Bože, ty si pozdvihol padnuté ľudstvo uponížením sa tvojho Syna; daruj svätú radosť svojim verným, ktorých si vymanil z otroctva hriechu, a priveď ich do večnej blaženosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky