## 3. november 2025

## Pondelok, Cezročné obdobie, 31. týždeň
3. týždeň žaltára

Modlitba popoludní

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Celý svet v pohyb uvádzaš,

ty sám však trváš bez zmeny;

účelne delíš denný čas

vo svojom božskom umení.

Keď príde večer života,

zachovaj si nás pre seba;

daj nám smrť svätú, nábožnú,

aby sme prišli do neba.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

Alebo:

Z Božej milosti tretí raz

chválime v dennom období

pravého Boha jedného

a v jednom zas tri osoby.

Peter nás učí poznávať

znak spásy v tejto hodine.

Chráňme si Božie tajomstvo

a majme srdce nevinné.

Spievajme srdcom, ústami,

držme sa apoštolských rúk,

aby nás mocou Kristovou

chránili ako nežný puk.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Pane, dbám na tvoje príkazy; nimi ma oživuješ.

Žalm 119, 89-96
XII – ל (Lamed)
Rozjímanie o Pánovom slove v zákone
Nové prikázanie vám dávam, aby ste sa milovali navzájom, ako som ja miloval vás. (Porov. Jn 13, 34)

Pane, tvoje slovo *

trvá naveky ako nebesia.

Tvoja vernosť z pokolenia na pokolenie; *

upevnil si zem a ona trvá.

Podľa tvojho rozhodnutia všetko trvá podnes, *

lebo všetko slúži tebe.

Keby mi tvoj zákon nebol rozkošou, *

vari by som bol už zahynul vo svojom pokorení.

Nikdy nezabudnem na tvoje príkazy, *

lebo nimi ma oživuješ.

Tvoj som: zachráň ma, *

veď dbám na tvoje príkazy.

Hriešnici striehnu na mňa a chcú ma zahubiť, *

ale ja rozjímam o tvojich príkazoch.

Videl som, že každá dokonalosť má medze, *

iba tvoj príkaz platí neobmedzene.

Ant. Pane, dbám na tvoje príkazy; nimi ma oživuješ.

Ant. 2 Ty, Pane, si moja nádej od mojej mladosti.

Žalm 71
Pán, moja nádej od mladosti
V nádeji sa radujte, v súžení buďte trpezliví. (Rim 12, 12)
I

V teba, Pane, som dúfal; *

nebudem zahanbený naveky.

Vo svojej spravodlivosti ma vysloboď a zachráň, *

nakloň ku mne svoj sluch a pomôž mi.

Buď mi ochrannou skalou a opevneným hradom *

na moju záchranu;

veď ty si moja opora *

a moje útočište.

Bože môj, vytrhni ma z ruky hriešnika, *

z ruky svojvoľníka a ničomníka.

Lebo ja, Pane, túžim za tebou, *

ty, Pane, si moja nádej od mojej mladosti.

Od matkinho lona mám v tebe oporu, †

od života matky si mojím ochrancom; *

tebe vždy patrí môj chválospev.

Som ako zázrak pre mnohých *

a ty mi mocne pomáhaš.

Nech sa mi ústa naplnia tvojou oslavou *

a nech ťa velebím deň čo deň.

Neodožeň ma v čase staroby, *

neopusť ma, keď mi sily ochabnú.

Moji nepriatelia hovoria o mne †

a tí, čo číhajú na môj život, *

radia sa spoločne

a vravia: „Boh ho opustil. †

Prenasledujte ho a chyťte ho, *

veď ho nemá kto zachrániť.“

Nevzďaľuj sa, Bože, odo mňa, *

Bože môj, ponáhľaj sa mi na pomoc.

Nech sa zahanbia a zhynú moji protivníci, *

hanba a potupa nech pokryje tých, čo mi zlo chystajú.

Ant. Ty, Pane, si moja nádej od mojej mladosti.

Ant. 3 Až do staroby ma, Bože, neopúšťaj.

II

Ja však budem úfať neprestajne *

a všade budem šíriť tvoju chválu.

Moje ústa budú hlásať tvoju spravodlivosť †

a tvoju spásu deň čo deň, *

hoci ju ani neviem vyjadriť.

Budem hovoriť o veľkých činoch Pánových; *

Pane, budem spomínať len tvoju spravodlivosť.

Bože, ty si ma poúčal od mojej mladosti *

a ja až doteraz ohlasujem tvoje diela zázračné.

Až do staroby a do rokov šedivých, *

Bože, neopúšťaj ma,

kým nezvestujem silu tvojho ramena *

všetkým pokoleniam budúcim.

Tvoja moc a tvoja spravodlivosť, Bože, †

siaha až po nebo, ty si stvoril veľkolepé diela: *

Bože, kto sa ti vyrovná?

Aké a koľké i trpké súženia dopustil si na mňa; †

ale znova si ma oživil *

a z hlbín zeme si ma opäť vyviedol.

Zveľadíš moju česť, *

prídeš a mňa potešíš.

Lebo i ja teba oslávim, †

tvoju vernosť budem chváliť na harfe, Bože môj, *

na citare ti zahrám, Svätý Izraela.

Jasať budú moje pery, keď ti zaspievam, *

i moja duša, ktorú si vykúpil.

Ba i môj jazyk bude rozprávať o tvojej spravodlivosti deň čo deň, *

keď potupa i hanba stihne tých, čo mi chystajú zlo.

Ant. Až do staroby ma, Bože, neopúšťaj.

KRÁTKE ČÍTANIE

Kol 1, 21-22

Vás, čo ste boli kedysi odcudzení a znepriatelení zmýšľaním a zlými skutkami, Boh teraz zmieril skrze Kristovu smrť v jeho ľudskom tele so sebou, aby si vás postavil pred svoju tvár svätých, nepoškvrnených a bez úhony.

Na harfe hrajte Pánovi, jeho svätí,

Vzdávajte vďaky jeho menu svätému.

MODLITBA

Modlime sa.

Bože, ty nás voláš v tú hodinu, keď apoštoli vystupovali do chrámu modliť sa; daj, nech naša úprimná modlitba v Ježišovom mene vyprosí spásu všetkým, čo toto meno vzývajú. Skrze Krista, nášho Pána.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky