## 12. jún 2025

## Nášho Pána Ježiša Krista,
najvyššieho a večného kňaza
sviatok

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Ty, Kriste, večný Veľkňaz náš,

kňazom si novej zmluvy,

len tebe poctu vzdávame,

len tebe patrí vďačnej lásky spev.

Prichádzaš v sláve Otcovej

a nad zlobou sa zmilúvaš,

do lona Panny prichádzaš,

taký chudobný a v poslušnosti.

Ty ničíš, čo je dávnominulé,

so svetlom slávy ladíš svet,

Otec aj Duch ťa dobre pomazal,

medzi kňazmi vždy prvý si.

Ty sám si čistá obeta,

veď z lásky pre nás leješ krv,

darúvaš v láske, nech sú synovia

zmierení s Otcom v radosti.

Si našej spásy obetou,

keď na oltároch dávaš sa;

i prísediaci trónu Otcovmu,

vymáhaš pre nás milosť, jediný.

Sláva ti, Kriste, Veľkňaz najvyšší,

nech sláva je aj Otcovi,

ty ktorý žiješ, darúvaš,

naveky vekov vládneš s ním. Amen.

Alebo:

Ad experimendum:

Kriste, si večným veľkňazom,

kňazom Nového zákona,

nech naša služba uctí ťa

i vďačný spev a poklona.

Opúšťaš blízkosť Otcovu,

chceš naše hriechy odčiniť,

do lona Panny vstupuješ

v chudobe, poslušnosti žiť.

Aby si svet z pút Zákona

k svetlu milosti privádzal,

Boh Otec v Duchu Presvätom

za veľkňaza ťa pomazal.

Len ty sám vďačne vlastnú krv

vylial si v čistej obete,

cez ňu si synom vyprosil

s Otcom radostné zmierenie.

Tú obeť seba samého

na oltár stále predkladáš

a na trón nebies súčasne

nerozdelený zasadáš.

Nech na oslavu veľkňaza

Krista i Otca spev náš znie,

veď žije, vládne, prináša

obetu na veky večné. Amen.

PSALMÓDIA

Ant. 1 Pán prisahal a nebude ľutovať: Ty si kňaz naveky.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Ant. Pán prisahal a nebude ľutovať: Ty si kňaz naveky.

Ant. 2 Boh, bohatý na milosrdenstvo, oživil nás s Kristom.

Žalm 111
Veľké sú diela Pánove
Veľké a obdivuhodné sú tvoje skutky, Pane, Bože všemohúci. (Zjv 15, 3)

Z celého srdca chcem oslavovať Pána *

v zbore spravodlivých i v zhromaždení.

Veľké sú diela Pánove; *

nech ich skúmajú všetci, čo majú v nich záľubu.

Nádherné a vznešené sú jeho diela, *

jeho spravodlivosť platí naveky.

Ustanovil pamiatku na svoje obdivuhodné skutky; *

Pán je milosrdný a milostivý.

Pokrm dal tým, čo sa ho boja; *

svoju zmluvu má stále na mysli.

Svoje mocné skutky oznámil svojmu ľudu †

a dal im dedičstvo pohanov; *

pravdivé a spravodlivé sú diela jeho rúk.

Nezrušiteľné sú všetky jeho príkazy, †

upevnené naveky, *

založené na pravde a spravodlivosti.

Vykúpenie poslal svojmu ľudu, *

zmluvu uzavrel naveky.

Jeho meno je sväté a vzbudzuje hrôzu; *

bohabojnosť je počiatok múdrosti

a múdro robia všetci, čo ju pestujú; *

jeho chvála ostáva naveky.

Ant. Boh, bohatý na milosrdenstvo, oživil nás s Kristom.

Ant. 3 Kristus je obraz neviditeľného Boha, prvorodený zo všetkého stvorenia.

Chválospev
Kristus, prvorodený zo všetkého stvorenia a prvorodený z mŕtvych

Porov. Kol 1, 12-20

S radosťou vzdávajme vďaky Bohu Otcovi, *

ktorý vás urobil súcimi mať účasť na podiele svätých vo svetle.

On nás vytrhol z moci tmy *

a preniesol do kráľovstva svojho milovaného Syna,

v ktorom máme vykúpenie, *

odpustenie hriechov.

On je obraz neviditeľného Boha, *

prvorodený zo všetkého stvorenia,

lebo v ňom bolo stvorené všetko †

na nebi a na zemi, *

viditeľné i neviditeľné,

tróny aj panstvá, *

kniežatstvá aj mocnosti.

Všetko je stvorené skrze neho a pre neho. †

On je pred všetkým *

a všetko v ňom spočíva.

On je hlavou tela, Cirkvi. †

On je počiatok, prvorodený z mŕtvych, *

aby on mal vo všetkom prvenstvo.

Lebo Boh chcel, aby v ňom prebývala všetka plnosť *

a aby skrze neho zmieril všetko so sebou,

keď pre jeho krv na kríži priniesol pokoj *

všetkému, čo je na zemi aj čo je na nebi.

Ant. Kristus je obraz neviditeľného Boha, prvorodený zo všetkého stvorenia.

KRÁTKE ČÍTANIE

Hebr 10, 19-23

Keď máme, bratia, smelú dôveru, že vojdeme do Svätyne skrze Ježišovu krv, tou novou a živou cestou, ktorú nám otvoril cez oponu, to jest cez svoje telo, a keď máme veľkňaza nad Božím domom, pristupujme s úprimným srdcom v plnosti viery, so srdcom očisteným od zlého svedomia a s telom obmytým čistou vodou. Neochvejne sa držme nádeje, ktorú vyznávame, lebo verný je ten, ktorý dal prisľúbenie.

KRÁTKE RESPONZÓRIUM

Žijeme v pokoji s Bohom * Skrze nášho Pána Ježiša Krista. Žijeme v pokoji.

A chválime sa nádejou na slávu Božích detí. * Skrze nášho Pána Ježiša Krista. Sláva Otcu. Žijeme v pokoji.

EVANJELIOVÝ CHVÁLOSPEV

Ant. na Magnifikat: Otče, za nich prosím, lebo sú tvoji, a pre nich sa ja sám posväcujem, aby boli aj oni posvätení v pravde.

PROSBY

Prednesme skrze Krista svoje prosby Bohu Otcovi, ktorý všetko riadi svojou prozreteľnosťou a požehnáva všetkých, čo v neho dúfajú:

S dôverou ťa prosíme, vypočuj nás.

Kriste, ty si Slovo Otca,

vnukni našim perám, o čo máme v modlitbe prosiť.

Kriste kňaz, ty si chlieb života,

daj, aby kňazi prežívali svoje kňazstvo ako dar a naplnili svoju obetu v tebe.

Kriste, ty sa za nás vždy prihováraš u Otca,

daj, aby sme boli verní v modlitbe, a aby nechýbali robotníci na tvojej žatve.

Kriste, ty si bol poslaný Otcom,

daj, aby všetci v tebe našli život a cestu do večného kráľovstva.

Kriste, Syn živého Boha, ty si svojou smrťou premohol smrť,

daj, aby posledná obeta našich zosnulých im vo večnosti dala trvalú radosť.

Otče náš.

MODLITBA

Bože, ty si na svoju slávu a na spásu ľudského pokolenia ustanovil svojho jednorodeného Syna za najvyššieho a večného kňaza; daj, aby tí, ktorých si vyvolil za vysluhovateľov a správcov tvojich tajomstiev, boli v sile Ducha Svätého verní vo vykonávaní prijatej služby. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky