## 20. september 2025

## Sv. Andreja Kima Taegona, kňaza,
Pavla Chonga Hasanga a spoločníkov, mučeníkov
spomienka

Kresťanská viera vstúpila prvý raz na kórejskú pôdu začiatkom 17. storočia zásluhou niekoľkých laikov. Silné a živé kresťanské spoločenstvo bez pastierov viedli a udržiavali až do roku 1836 takmer iba laici. V tom roku tajne prišli do krajiny prví misionári z Francúzska. Z tohto spoločenstva vzišlo 103 svätých mučeníkov za prenasledovania v rokoch 1839, 1846 a 1866. Medzi nimi vyniká prvý kňaz a horlivý pastier duší Ondrej Kim Taegon a význačný laický apoštol Pavol Chong Hasang. Ostatní sú zväčša laici, muži, ženy, manželia i slobodní, starci, mladí ľudia aj deti, ktorí svojím utrpením a vzácnou mučeníckou krvou posvätili bohaté začiatky Cirkvi v Kórei.

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Večné svetlo, mocná žiara,

deň, čo nikdy nezhasne,

víťaz nad tmou, nad tmou noci

tvoríš svetlo prekrásne,

rozháňaš noc, ničíš temno,

myseľ čistíš úžasne.

Keď sa zjavíš, precitneme,

keď zavoláš, vstávame,

keď nám svietiš, blažení sme,

a keď mizneš, padáme;

tvoj jas zničí vládu smrti,

v tvojom svetle jasáme.

S tebou i smrť premôžeme,

temnú noc a celý svet;

preto nám daj, kráľ náš večný,

ono svetlo jasavé,

ktoré noc už nezatemní,

ale bude piesňou znieť.

Sláva Otcu, sláva Tebe,

sláva Duchu Svätému,

v troch osobách jedinému

Bohu nášmu pravému,

životu a svetlu, láske,

sláva Menu milému. Amen.

II. Ak je posvätné čítanie cez deň:

Bože, čo sám si zo seba,

Bože, Syn, Otca veleba,

Bože, Duch, ktorý plynieš z nich,

príď ku nám, pomôž, čuj náš vzdych.

Ty nášho srdca túžba, jas,

ty láska, svätosť, krása krás,

ty radosť naša, pomôž nám

pozdvihnúť dušu k výšinám.

Otec, Pán všade na zemi,

so Synom z Panny zrodeným

spravuj nás v Duchu Presvätom,

veď kroky naše životom.

Trojica, žriedlo života,

aká je tvoja dobrota:

stvorila ľudstvo ponajprv,

obnovila ho skrze Krv.

Bo Jednota nás stvorila,

Kristova láska spasila,

on za nás trpel, mal nás rád:

sme Božie deti, on – náš brat.

Trojici Svätej radosť buď,

pokoj a moc a vláda, súd,

všemohúcnosť a ozdoba,

úcta a česť a veleba. Amen.

PSALMÓDIA

Ant. 1 Pán volá nebo i zem na súd nad svojím národom.

Žalm 50
Pravá úcta k Bohu
Neprišiel som Zákon zrušiť, ale naplniť. (Mt 5, 17)
I

Zvrchovaný Boh, Pán, prehovoril *

a vyzval zem od východu slnka až po jeho západ.

Zo Siona plného nádhery zažiaril Boh; *

náš Boh prichádza a už nemlčí:

pred ním je žeravý oheň *

a vôkol neho búrka mohutná.

On nebo i zem volá z výšavy *

na súd nad svojím národom:

„Zhromaždite mi mojich svätých, *

čo zmluvu so mnou spečatili obetou.“

A nebesia zvestujú jeho spravodlivosť, *

veď sudcom je sám Boh.

Ant. Pán volá nebo i zem na súd nad svojím národom.

Ant. 2 Vzývaj ma v čase súženia a ja ťa zachránim.

II

„Počuj, ľud môj, chcem hovoriť; †

teba, Izrael, idem usvedčiť *

ja, Boh, čo tvojím Bohom som.

Neobviňujem ťa pre tvoje obety, *

veď tvoje žertvy stále sú predo mnou.

Viac z tvojho domu býčky neprijmem *

ani capov z tvojich čried.

Lebo mne patrí všetka lesná zver, *

tisícky horskej zveriny.

Poznám všetko vtáctvo lietavé, *

moje je i to, čo sa hýbe na poli.

Aj keď budem hladný, nebudem pýtať od teba; *

veď moja je zem i s tým, čo ju napĺňa.

Vari ja hovädzie mäso jedávam *

alebo pijem krv kozľaciu?

Obetuj Bohu obetu chvály *

a Najvyššiemu svoje sľuby splň.

A vzývaj ma v čase súženia: *

ja ťa zachránim a ty mi úctu vzdáš.“

Ant. Vzývaj ma v čase súženia a ja ťa zachránim.

Ant. 3 Kto prináša obetu chvály, ten ma ctí.

III

No hriešnikovi Boh hovorí: †

„Prečo odriekaš moje príkazy *

a moju zmluvu v ústach omieľaš?

Veď ty nenávidíš poriadok *

a moje slovo odmietaš.

Keď vidíš zlodeja, pridávaš sa k nemu *

a s cudzoložníkmi sa spolčuješ.

Zo svojich úst vypúšťaš zlo *

a klamstvá snuje tvoj jazyk.

Vysedávaš si a ohováraš svojho brata, *

syna svojej matky potupuješ.

Toto páchaš, a ja by som mal mlčať? †

Myslíš si, že ja som ako ty: *

teraz ťa obviňujem a hovorím ti to do očí.

Pochopte to, vy, čo zabúdate na Boha, *

inak vás zahubím a nik vám nepomôže.

Kto prináša obetu chvály, ten ma ctí; †

a kto kráča bez úhony, *

tomu ukážem Božiu spásu.“

Ant. Kto prináša obetu chvály, ten ma ctí.

Neprestávame sa za vás modliť a prosiť.

Aby ste boli naplnení poznaním Božej vôle.

PRVÉ ČÍTANIE

Z Knihy proroka Ezechiela

18, 1-13. 20-32

Každý dostane odplatu za svoje skutky

Pán prehovoril ku mne takto: „Ako to, že si v Izraelovej krajine hovoríte príslovie:

‚Otcovia jedli nezrelé hrozno,

a synom stŕpli zuby?‘

Ako žijem, hovorí Pán, Boh, už nebudete hovoriť toto príslovie v Izraeli. Veď každý život je môj: tak život otca, ako aj život syna je môj. Len ten zomrie, kto zhreší.

Keď bude človek spravodlivý, keď bude žiť podľa práva a spravodlivo, že nebude jesť na výšinách a svoje oči nebude dvíhať k modlám domu Izraela, manželku svojho blížneho nezneuctí a k žene v jej čase sa nepriblíži, nebude nikoho utláčať, dlžníkovi vráti záloh, násilím nič neuchváti, zo svojho chleba dá hladnému a nahého zaodeje šatami, nebude požičiavať na úžeru a prijímať úroky, od zločinu odtiahne svoju ruku a spravodlivo bude rozsudzovať ľudí, kráčať podľa mojich príkazov a zachovávať moje ustanovenia, teda konať správne: ten je spravodlivý a bude žiť, hovorí Pán, Boh.

Ale ak splodí syna násilníka, ktorý prelieva krv a dopúšťa sa niektorého z týchto hriechov — aj keď on sám neurobí nič také —: jedáva na výšinách a zneucťuje manželku svojho blížneho, utláča chudáka a bedára, násilím uchvacuje, nevracia záloh, svoje oči dvíha k modlám, pácha ohavnosti, požičiava na úžeru a prijíma úroky, azda bude žiť? Nebude žiť. Keď bude páchať všetky tieto ohavnosti, naisto zomrie a sám bude zodpovedný za svoju smrť.

Ten, kto zhrešil, zomrie. Syn neponesie neprávosť otca a otec neponesie neprávosť syna. Spravodlivosť spravodlivého bude na ňom a bezbožnosť bezbožného bude na ňom.

Ale ak sa hriešnik odvráti od všetkých hriechov, ktoré popáchal, a zachová všetky moje príkazy a bude konať podľa práva a spravodlivosti, určite bude žiť, nezomrie. Nepripomenie sa mu ani jeden z hriechov, ktoré popáchal. Bude žiť pre spravodlivosť, ktorú konal. Azda môžem chcieť smrť bezbožného — hovorí Pán, Boh, — a nie aby sa odvrátil od svojich ciest a žil?

Ale ak sa spravodlivý odvráti od svojej spravodlivosti a spácha zločin podobný ohavnostiam, aké páchajú hriešnici, môže potom žiť? Nepripomenie sa ani jeden zo spravodlivých skutkov, ktoré robil. Zomrie pre svoju vierolomnosť, ktorej sa dopustil, a pre svoj hriech, ktorý spáchal. Vravíte: ‚Nie je správne, ako koná Pán.‘ Počujte teda, vy z izraelského domu! Ja že nekonám správne? A nekonáte skôr vy nesprávne? Ak sa spravodlivý odvráti od svojej spravodlivosti a pácha neprávosť, zomrie: zomrie pre neprávosť, ktorú spáchal. Ak sa však bezbožný odvráti od svojej bezbožnosti, ktorú páchal, a koná podľa práva a spravodlivosti, zachráni si život. Keď teda uzná všetky svoje neprávosti, ktoré popáchal, a odvráti sa od nich, určite bude žiť, nezomrie. Ale dom Izraela hovorí: ‚Nie je správne, ako koná Pán.‘ Ja že nekonám správne, dom Izraela? A nekonáte skôr vy nesprávne?

Preto vás každého, dom Izraela, budem súdiť podľa jeho skutkov, hovorí Pán, Boh. Obráťte sa teda, odvráťte sa od všetkých svojich neprávostí, aby vás nepriviedli k pádu. Odvrhnite od seba všetky svoje hriechy, ktorých ste sa dopúšťali, a obnovte si srdce i ducha. Veď prečo by ste mali zomrieť, dom Izraela? Ja nemám záľubu v smrti človeka, hovorí Pán, Boh. Obráťte sa a žite.“

RESPONZÓRIUM

Jer 31, 29; Ez 18, 20a. 30a. 20b

Už nebudú hovoriť: Otcovia jedli nezrelé hrozno, a synom stŕpli zuby. * Ten, kto zhrešil, zomrie.

Každého budem súdiť podľa jeho skutkov. Syn neponesie neprávosť otca a otec neponesie neprávosť syna. * Ten, kto.

DRUHÉ ČÍTANIE

Z posledného povzbudenia svätého kňaza a mučeníka Andreja Kima Taegona

(Pro Corea Documenta, ed. Mission Catholique Séoul, Séoul-Paris 1938, Vol. I, 74-75)

Láska a vytrvalosť korunujú vieru

Milovaní bratia a priatelia, premýšľajte a uvažujte: Boh od počiatku vekov rozvrhol nebo i zem a vôbec všetko. A potom rozjímajte, prečo a s akým úmyslom stvoril osobitne človeka na svoj obraz a na svoju podobu.

Veď keby sme na tomto svete, plnom nebezpečenstiev a biedy, nepoznali Pána a Stvoriteľa, nemali by sme nič z toho, že sme sa narodili, ani z toho, že žijeme. Hoci sme prišli z Božej milosti na tento svet a takisto z Božej milosti sme prijali krst, vstúpili do Cirkvi, stali sa Pánovými učeníkmi a nosíme vzácne meno, načo by nám bolo takéto meno, keby nezodpovedalo skutočnosti? To by sme boli nadarmo prišli na svet a vstúpili do Cirkvi, ba bola by to zrada na Pánovi a na jeho milosti. Lepšie by bolo bývalo nenarodiť sa, ako prijať Pánovu milosť a hrešiť proti nemu.

Pozorujte roľníka, ako rozsieva semeno na poli: v príhodnom čase preorie zem, potom ju pohnojí a bez ohľadu na námahu na slnku obrába ušľachtilú siatinu. Keď príde čas žatvy a klasy sú plné, jeho srdce zabúda na námahu a pot, teší sa a poskakuje preplnený šťastím. No ak sú klasy prázdne a nie je v nich nič, iba plevy a úhrabky, roľník si spomenie na tvrdú lopotu a pot a tým menej dbá o pole, čím väčšmi sa oň staral.

Podobne Pán robí zem svojím poľom, ľudí ryžou, milosť hnojivom a cez Vtelenie a Vykúpenie nás zavlažuje svojou krvou, aby sme mohli rásť a dozrievať. Keď príde v deň súdu čas žatvy, ten, kto bude pôsobením milosti zrelý, bude sa tešiť nebeskému kráľovstvu ako adoptívny Boží syn; kto zrelý nebude, stane sa nepriateľom, hoci aj on už bol adoptívnym synom, a podľa zásluhy bude naveky potrestaný.

Milovaní bratia, vedzte toto: Keď náš Pán Ježiš zostúpil na zem, sám zniesol nespočetné bolesti a svojím umučením založil svätú Cirkev a utrpením veriacich ju zveľaďuje. A hoci ju svetské mocnosti gniavia a napádajú, nepremôžu ju nikdy. Po Ježišovom nanebovstúpení od čias apoštolov až po naše dni svätá Cirkev všade rastie uprostred súžení.

Aj teraz, už päťdesiat či šesťdesiat rokov, čo svätá Cirkev vstúpila do našej Kórey, veriaci opäť a opäť znášajú prenasledovanie. Aj dnes zúri prenasledovanie a mnohí priatelia v tej istej viere, medzi nimi aj ja, dostali sa do väzenia a aj vy ste v súžení. A keď sme takto jedno telo, ako by sme neboli v hĺbke srdca smutní? Ako by sme podľa ľudských citov neprežívali bolesť odlúčenia?

Ale ako vraví Písmo, Boh sa stará aj o najmenší vlas na hlave a stará sa svojou vševedúcnosťou. Ako teda možno také prenasledovanie chápať ináč ako Boží rozkaz alebo ako jeho odmenu, alebo napokon ako jeho trest?!

Plňte teda Božiu vôľu! Bojujte celým srdcom za nebeského vodcu Ježiša a premáhajte zlého ducha tohto sveta, veď Kristus ho už premohol.

Veľmi vás prosím: Nezanedbávajte bratskú lásku, ale navzájom sa podporujte a kým sa Pán nezľutuje nad nami a neodstráni súženia, vytrvajte.

Je nás tu dvadsať a z Božej milosti všetci sa majú doteraz dobre. Ak niekoho zabijú, prosím vás, nezabudnite na jeho rodinu. Veľa je toho, čo by som mal ešte povedať, ale ako to perom na papieri vyjadriť? Končím list. Keďže sme už blízko zápasu, veľmi vás prosím, aby ste žili verne a napokon prišli do neba, kde si vzájomne zablahoželáme. Zanechávam vám bozk svojej lásky.

RESPONZÓRIUM

Porov. 2 Kor 6, 9-10

Títo mučeníci boli Kristovými svedkami, chválili Pána a nebáli sa hrozieb. * Krv mučeníkov sa stáva semenom kresťanov.

Sú ako neznámi, a predsa dobre známi; akoby zomierajúci, a hľa, žijú; akoby nič nemali, a pritom im všetko patrí. * Krv mučeníkov.

MODLITBA

Modlime sa.

Bože, ty rozmnožuješ počet svojich adoptívnych synov a dcér vo svete a z krvi svätých mučeníkov Andreja a jeho spoločníkov si urobil semeno nových kresťanov; daj, aby nám pomáhal ich príhovor a posilňoval nás ich príklad. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky