## 11. september 2025

## Štvrtok, Cezročné obdobie, 23. týždeň
3. týždeň žaltára

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Veľký a mocný Bože náš,

stvorenia vody úrodnej

časť dávaš morským hlbinám,

časť dvíhaš k výškam belasým.

Čo pohrúžil si, voda má,

čo vyzdvihol si, brázdi vzduch,

z tohože všetko koreňa

žije na mieste rozličnom.

Ó, dožič všetkým sluhom, nám,

ktorých krv tvoja umýva,

nech nepoznáme hriechov des,

za ktoré smrť nám treba niesť.

Nech nezdrví nás viny trud,

nech nevypne sa chválou hruď,

duch ubitý nech neklesá,

vzletný nech pýchou nepne sa.

To daj nám, Otec láskavý

i Syn tej istej podstaty,

i s Duchom, ktorý teší nás

a vládne dnes a v každý čas. Amen.

PSALMÓDIA

Ant. 1 Pane, tvoji svätí nech plesajú pri vstupe do tvojho príbytku.

Žalm 132
Božie prisľúbenie Dávidovmu domu
Pán, Boh, mu dá trón jeho otca Dávida. (Lk 1, 32)
I

Pane, pamätaj na Dávida *

a na jeho veľkú ochotu,

že prisahal Pánovi *

a mocnému Bohu Jakubovmu zložil sľub:

„Do príbytku svojho domu nevkročím, *

ani sa neuložím na svoje lôžko;

svojim očiam nedoprajem spánku *

ani svojim viečkam zdriemnutia,

kým nenájdem miesto pre Pána, *

príbytok pre mocného Jakubovho Boha.“

Počuli sme, že archa je v Efrate, *

a našli sme ju na jaarských nivách.

Vstúpme teda do Pánovho príbytku *

a padnime k podnožke jeho nôh.

Zaujmi, Pane, miesto svojho odpočinku, *

ty a archa tvojej všemoci.

Tvoji kňazi nech sa odejú do spravodlivosti *

a tvoji svätí nech plesajú.

Pre svojho služobníka Dávida *

neodmietaj tvár svojho pomazaného.

Ant. Pane, tvoji svätí nech plesajú pri vstupe do tvojho príbytku.

Ant. 2 Pán si vyvolil Sion za svoj príbytok.

II

Dávidovi sa Pán zaviazal prísahou; *

je pravdivá, nikdy ju neodvolá:

„Potomka z tvojho rodu *

posadím na tvoj trón.

Ak tvoji synovia dodržia moju zmluvu *

a moje príkazy, ktoré ich naučím,

aj ich synovia *

budú sedieť na tvojom tróne naveky.“

Lebo Pán si vyvolil Sion, *

želal si mať ho za svoj príbytok:

„To je miesto môjho odpočinku naveky; *

tu budem bývať, lebo som túžil za ním.

Štedro požehnám jeho komory, *

chlebom nasýtim jeho chudobných.

Jeho kňazov odejem do rúcha spásy *

a svätí budú plesať v radosti.

Tu Dávidovej moci dám vypučať, *

svojmu pomazanému pripravím svetlo.

Jeho nepriateľov hanbou zakryjem, *

no na jeho hlave zažiari diadém.“

Ant. Pán si vyvolil Sion za svoj príbytok.

Ant. 3 Pán mu dal moc a slávu i kráľovstvo a budú mu slúžiť všetky národy.

Chválospev
O Božom súde

Zjv 11, 17-18; 12, 10b-12a

Vzdávame ti vďaky, *

Pane, Bože všemohúci,

ktorý si a ktorý si bol; *

že si sa ujal svojej veľkej moci a začal si kraľovať.

Národy sa rozhnevali, *

ale prišiel tvoj hnev a čas súdiť mŕtvych

a odmeniť tvojich služobníkov, prorokov a svätých *

a tých, čo sa boja tvojho mena, malých i veľkých.

Teraz nastala spása, moc a kráľovstvo nášho Boha *

a vláda jeho Pomazaného,

lebo bol zvrhnutý žalobca našich bratov, *

ktorý na nich dňom i nocou žaloval pred naším Bohom.

Ale oni nad ním zvíťazili pre Baránkovu krv †

a pre slovo svojho svedectva; *

a nemilovali svoj život až na smrť.

Preto radujte sa, nebesia, *

aj vy, čo v nich bývate.

Ant. Pán mu dal moc a slávu i kráľovstvo a budú mu slúžiť všetky národy.

KRÁTKE ČÍTANIE

1 Pt 3, 8-9

Buďte všetci jednomyseľní, súcitní, bratsky sa milujte! Buďte milosrdní a pokorní! Neodplácajte sa zlým za zlé alebo zlorečením za zlorečenie, ale naopak, žehnajte, lebo ste povolaní, aby ste dostali dedičstvo požehnania.

KRÁTKE RESPONZÓRIUM

Pán nás kŕmi * Jadrom pšeničným. Pán nás.

A sýti medom zo skaly. * Jadrom pšeničným. Sláva Otcu. Pán nás.

EVANJELIOVÝ CHVÁLOSPEV

Ant. na Magnifikat: Pán zosadil mocnárov z trónov a povýšil ponížených.

PROSBY

[LH, zv. III, str. 1106, uvádza text zvolania v prosbách ináč. Podľa latinskej LH (vol. III, p. 945: Deus, refúgium nostrum, exáudi nos.) by malo byť zvolanie v prosbách: Bože, naše útočište, vypočuj nás., ako uvádzame v pracovnom preklade.]

S oddaným srdcom vzývajme Krista, pastiera, pomocníka a tešiteľa svojho ľudu:

Bože, naše útočište, vypočuj nás.

Buď zvelebený, Pane, že si nás povolal do svojej svätej Cirkvi:

pomáhaj nám, aby sme jej boli vždy verní.

Bože, naše útočište, vypočuj nás.

Ty si nášmu pápežovi M. zveril starosť o všetky cirkevné obce;

daj mu neochvejnú vieru, živú nádej a starostlivú lásku.

Bože, naše útočište, vypočuj nás.

Udeľ hriešnikom milosť obrátiť sa a tým, čo odpadli od viery, silu vrátiť sa;

všetkým udeľ kajúcnosť a spásu.

Bože, naše útočište, vypočuj nás.

Ty sám si zakúsil vyhnanstvo v cudzej krajine;

pamätaj na tých, čo musia žiť ďaleko od svojej rodiny a vlasti.

Bože, naše útočište, vypočuj nás.

Všetkým zosnulým, čo v teba dúfali,

daruj večný pokoj.

Bože, naše útočište, vypočuj nás.

Otče náš.

MODLITBA

Bože, na sklonku dňa ti vzdávame vďaky a vzývame tvoje milosrdenstvo, aby si nám láskavo odpustil, čoho sme sa dopustili z ľudskej krehkosti. O to ťa prosíme skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky