## 2. november 2025

## 31. Nedeľa v Cezročnom období
(SPOMIENKA NA VŠETKÝCH ZOSNULÝCH VERIACICH)
3. týždeň žaltára

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Stvoriteľ sveta, Bože náš,

ty riadiš svet a odievaš

velebným svetlom každý deň

a na noc dávaš spánok, sen.

Nech uvoľnené údy zas

ku ďalšej práci vstanú včas,

nech myseľ nemá ťažobu

ani žiaľ, úzkosť, chorobu.

S vďakou deň tento končíme;

noc ide, my ťa prosíme

a pieseň vrúcnu spievame:

nám hriešnym pomôž, voláme.

Srdce nech teba ospieva,

radosťou hlas nech zaznieva;

chceme ťa vrúcne milovať

a triezvou mysľou úctu vzdať.

A keď už noci temný šat

deň jasný začne zakrývať,

nech viera nezná tmu a sny,

nech vierou noc sa rozjasní.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

PSALMÓDIA

Ant. 1 Od východu slnka až po západ nech je oslávené meno Pánovo.

Žalm 113
Chválospev na meno Pánovo
Mocnárov zosadil z trónov a povýšil ponížených. (Lk 1, 52)

Chváľte, služobníci Pánovi, *

chváľte meno Pánovo.

Nech je velebené meno Pánovo *

odteraz až naveky.

Od východu slnka až po západ *

nech je oslávené meno Pánovo.

Vyvýšený je Pán nad všetky národy *

a jeho sláva nad nebesia.

Kto je ako Pán, náš Boh, čo tróni na výsostiach, *

a predsa dbá o všetko nepatrné na nebi i na zemi?

Z prachu dvíha chudobného *

a zo smetiska povyšuje bedára

a dáva mu sedieť vedľa kniežat, *

vedľa kniežat svojho ľudu.

Neplodnej dáva bývať v dome *

ako šťastnej matke detí.

Ant. Od východu slnka až po západ nech je oslávené meno Pánovo.

Ant. 2 Vezmem kalich spásy a budem vzývať meno Pánovo.

Žalm 116, 10-19
Vzdávanie vďaky v chráme
Skrze Krista ustavične prinášajme Bohu obetu chvály. (Porov. Hebr 13, 15)

Dôveroval som, aj keď som povedal: *

„Som veľmi pokorený.“

V rozrušení som vyriekol: *

„Všetci ľudia klamú.“

Čím sa odvďačím Pánovi *

za všetko, čo mi dal?

Vezmem kalich spásy *

a budem vzývať meno Pánovo.

Pánovi splním svoje sľuby *

pred všetkým jeho ľudom.

V Pánových očiach má veľkú cenu *

smrť jeho svätých.

Pane, som tvoj sluha, *

som tvoj sluha a syn tvojej služobnice.

Ty si mi putá rozviazal: †

obetu chvály ti prinesiem *

a budem vzývať meno Pánovo.

Splním svoje sľuby Pánovi *

pred všetkým jeho ľudom

v nádvoriach domu Pánovho, *

uprostred teba, Jeruzalem.

Ant. Vezmem kalich spásy a budem vzývať meno Pánovo.

Ant. 3 Pán Ježiš sa uponížil, preto ho Boh naveky povýšil.

Chválospev
O Kristovi, Božom služobníkovi

Flp 2, 6-11

Ježiš Kristus, hoci má božskú prirodzenosť, *

nepridŕžal sa svojej rovnosti s Bohom,

ale zriekol sa seba samého, †

vzal si prirodzenosť sluhu, stal sa podobný ľuďom *

a podľa vonkajšieho zjavu bol pokladaný za človeka.

Uponížil sa, †

stal sa poslušným až na smrť, *

až na smrť na kríži.

Preto ho Boh nad všetko povýšil †

a dal mu meno, *

ktoré je nad každé iné meno,

aby sa na meno Ježiš zohlo každé koleno *

v nebi, na zemi i v podsvetí

a aby každý jazyk vyznával: *

„Ježiš Kristus je Pán!“ na slávu Boha Otca.

Ant. Pán Ježiš sa uponížil, preto ho Boh naveky povýšil.

KRÁTKE ČÍTANIE

Hebr 13, 20-21

Boh pokoja, ktorý pre krv večnej zmluvy vzkriesil z mŕtvych veľkého pastiera oviec, nášho Pána Ježiša, nech vás utvrdí v každom dobre, aby ste plnili jeho vôľu; a nech v nás vykoná, čo sa jemu páči, skrze Ježiša Krista. Jemu nech je sláva na veky vekov. Amen.

KRÁTKE RESPONZÓRIUM

Aké mnohoraké sú * Tvoje diela, Pane. Aké.

Všetko si múdro urobil. * Tvoje diela, Pane. Sláva Otcu. Aké.

EVANJELIOVÝ CHVÁLOSPEV

Ant. na Magnifikat: Zachej, poď rýchlo dolu, lebo dnes musím zostať v tvojom dome! On chytro zišiel a prijal ho s radosťou vo svojom dome.

PROSBY

Kristus sa zľutoval nad hladným ľudom a zázrakom mu prejavil svoju lásku. Pripomeňme si to a oddane ho prosme:

Prejav nám, Pane, svoju lásku.

Pane, vyznávame, že všetky dary, ktoré sme dnes dostali, pochádzajú z tvojej dobroty;

nech sa k tebe nevracajú nevyužité, ale nech v dobrom srdci prinášajú úrodu.

Svetlo a spása všetkých národov, ochraňuj hlásateľov evanjelia, ktorých si poslal do celého sveta,

a zapáľ v nich oheň svojho Ducha.

Daj, nech všetci prispievajú k dôstojnému a ušľachtilému rozvoju sveta

a pod tvojím vedením nech veľkodušne odpovedajú na naliehavé potreby našich čias.

Lekár duše i tela, uľahči chorým, stoj pri umierajúcich,

navštív a osviež nás svojím milosrdenstvom.

Našich zosnulých láskavo pripočítaj k blaženým,

ktorých mená sú v knihe života.

Otče náš.

MODLITBA

Všemohúci a milosrdný Bože, je darom tvojej štedrosti, že ti môžeme dôstojne a chvályhodne slúžiť; prosíme ťa, daj nám silu premáhať prekážky na ceste do prisľúbenej blaženosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2024 J. Vidéky